ການສ້າງເງື່ອນໄຂສະດວກ ແລະ ຮັບປະກັນຄວາມປອດໄພດ້ານການຄ້າໃນພາກພື້ນ APEC
ການສ້າງເງື່ອນໄຂສະດວກ ແລະ ຮັບປະກັນຄວາມ
ປອດໄພດ້ານການຄ້າໃນພາກພື້ນ APEC
(ພາບອິນເຕີແນັດ)
ຕອນເຊົ້າວັນທີ 21/2, ແຂວງ ແຄ໋ງຮ່ວາ, ໄຂກອງປະຊຸມຄັ້ງທຳອິດຂອງອະນຸກຳມະການກ່ຽວກັບລະບຽບການພາສາ (SCCP) ໂດຍກົມໃຫຍ່ພາສີ ຫວຽດນາມ ເປັນເຈົ້າພາບ, ດ້ວຍຫົວຂໍ້ວ່າ: “ສ້າງກຳລັງໜູນໃໝ່ຕື່ມອີກ, ພ້ອມກັນເພີ່ມພູນຄູນສ້າງໃຫ້ອະນາຄົດ“ ຂອງປີ APEC 2017. ກອງປະຊຸມເຕື້ອງເຖິງບັນດາບັນຫາບຸລິມາສິດໃນພາກພື້ນ ອາຊີ - ປາຊີຟິກ ໃນປະຈຸບັນ. ທີ່ກອງປະຊຸມ, ຫວຽດນາມປາຖະໜາວ່າ, ບັນດາພື້ນຖານເສດຖະກິດສະມາຊິກຈະຍູ້ແຮງການແລກປ່ຽນບົດຮຽນ. ຊຸກຍູ້ການໜູນຊ່ວຍຍົກສູງຄວາມສາມາດ ແລະ ໜູນຊ່ວຍດ້ານເຕັກນິກ ລະຫວ່າງອົງການພາສີສະມາຊິກ, ແນໃສ່ເພີ່ມທະວີການເຊື່ອມຕໍ່ ແລະ ປະສິດທິຜົນການຮ່ວມມືດ້ານພາສີໃນພາກພື້ນກວ່າອີກ. ທ່ານ ຫງວຽນວັນເກິນ, ຫົວໜ້າກົມໃຫຍ່ພາສີ ຫວຽດນາມ, ໃຫ້ຮູ້ວ່າ:
“ດ້ວຍຈຸດໝາຍສ້າງເງື່ອນໄຂສະດວກໃຫ້ການພັດທະນາດ້ານການຄ້າທົ່ວໂລກຢູ່ບັນດາພື້ນຖານເສດຖະກິດ APEC, ກໍ່ຄືຮັບປະກັນຄວາມໝັ້ນຄົງໃຫ້ບັນດາພື້ນຖານເສດຖະກິດ ແລະ ສຸຂະພາບປະຊາຄົມແລ້ວ, ພວກຂ້າພະເຈົ້າຍັງແນະນຳໃຫ້ເພື່ອມິດບັນດາສະມາຊິກ APEC ມີຄວາມເຂົ້າໃຈກ່ຽວກັບພາສີ ຫວຽດນາມ ທີ່ພວມຫັນເປັນທັນສະໄໝ, ທ່ວງທັນກັບບັນດາປະເທດມີຄວາມກ້າວໜ້າດ້ານພາສີໃນ 21 ພື້ນຖານເສດຖະກິດ“.
ໃນວັນດຽວກັນ,ຢູ່ນອກກອງປະຊຸມຮອງລັດຖະມົນຕີການເງິນ ແລະ ຮອງຜູ້ວ່າການທະນາຄານສູນກາງ APEC 2017 ຈັດຂຶ້ນຢູ່ ນະຄອນ ຍາຈາງ ແຂວງ ແຄງຮວາ, ກະຊວງການເງິນໄດ້ເປັນເຈົ້າພາບຈັດຕັ້ງກອງປະຊຸມສຳມະນາ “ນະໂຍບາຍການເງິນ ແລະ ປະກັນໄພຮັບມືກັບຄວາມສ່ຽງຈາກໄພທຳມະຊາດ”. “ການເງິນ ແລະ ປະກັນໄພຮັບມືກັບຄວາມສ່ຽງຈາກໄພທຳມະຊາດ” ໄດ້ຮັບການເລືອກເຟັ້ນແມ່ນຫນຶ່ງໃນບັນດາຫົວຂໍ້ບຸລິມະສິດຂອງກອງ ປະຊຸມຮອງລັດຖະມົນຕີການເງິນ ແລະ ຮອງຜູ້ວ່າການທະນາຄານສູນກາງ APEC 2017. ສະນັ້ນ ກອງປະຊຸມສຳມະນາຖືກຈັດຂຶ້ນແນໃສ່ສ້າງເວທີປາໄສເພື່ອສຸມໃສ່ ປຶກສາຫາລືການເພີ່ມທະວີການແບ່ງປັນບົດຮຽນກ່ຽວກັບການສ້າງ ບັນດາມາດຕະການການເງິນ ແລະ ປະກັນໄພຮັບມືກັບຄວາມສ່ຽງຈາກໄພທຳມະຊາດ, ເພີ່ມທະວີກຳລັງຄວາມສາມາດໃນການແກ້ໄຂຜົນຮ້າຍຢ້ອນຫລັງຄວາມ ສ່ຽງຈາກໄພທຳມະຊາດ ແລະ ຫລຸດຜ່ອນລາຍຈ່າຍງົບປະມານກໍຄືຄວາມສ່ຽງສຳລັບຊັບສິນຂອງລັດ. ສິ້ນສຸດກອງປະຊຸມສຳມະນາ ຈະມີບົດລາຍງານສະເຫນີຕໍ່ກອງປະຊຸມຮອງລັດຖະມົນຕີກະຊວງການ ເງິນ ແລະ ຮອງຜູ້ວ່າການທະນາຄານສູນກາງ APEC ຊື່ງຈະຈັດຂຶ້ນໃນວັນທີ 23-24/2. ທ່ານ ຫງວຽນວຽດເລີ້ຍ, ຫົວໜ້າສະຖາບັນຍຸດທະສາດ ແລະ ນະໂຍບາຍການເງິນ, ກະຊວງການເງິນ, ໃຫ້ຮູ້ວ່າ:
“ໃນໄລຍະຜ່ານມາ, ຢູ່ໂລກ, ພາກພື້ນກໍ່ຄືຢູ່ ຫວຽດນາມ ເຄີຍເກີດໄພທຳມະຊາດ. ຈາກນັ້ນພາໄປເຖິງຄວາມເສຍຫາຍດ້ານເສດຖະກິດ ແລະ ການເງິນ. ດັ່ງນັ້ນ, ນີ້ໄດ້ຮັບກຳນົດວ່າແມ່ນ 1 ໃນ 4 ນະໂຍບາຍບຸລິມາສິດໃນວິວັດທະນາການມຸ່ງໄປເຖິງກອງປະຊຸມລັດຖະມົນຕີບັນດາປະເທດ APEC ໃນເດືອນ 10 ນີ້. ບັນດາປະເທດສະມາຊິກເຫັນດີເປັນເອກະພາບເລືອກເອົາຫົວຂໍ້ “ຂໍ້ລິເລີ່ມດ້ານການເງິນ ແລະ ປະກັນໄພຄວາມສ່ຽງຈາກທຳມະຊາດ“ເປັນຈຸດໝາຍຕົ້ນຕໍໃນກອງປະຊຸມ“.
(ແຫຼ່ງຄັດຈາກ VOV)